डॉ. बाबासाहेब आंबेडकर अभ्यासकेंद्र ग्रंथालय आणि जीवदानी शिक्षण संस्था यांच्या संयुक्त विद्यमाने 'वाचन संकल्प महाराष्ट्राचा' या उपक्रमांतर्गत 'शब्दांच्या गावा जावे' या कार्यक्रमाचे आयोजन विरार येथे करण्यात आले होते. 
शब्द ही अनमोल रत्ने आहेत. शब्द नुसते ध्वनी नाहीत तर संस्कृती आहे. माणसांचा आनंद, दुःख, सहनशक्ती, एकटेपणा, सामर्थ्य आणि मनातल्या अनेक भावना या शब्दातच प्रकट केल्या जातात. सगळ्याच शब्दांचा अर्थबोध होतोच असे नाही. कुणाचे शब्द हे मनावर मोरपीस फिरवल्यासारखे सुखद वाटतात तर कुणाचे शब्द कट्यार काळजात घुसावी असे जिव्हारी लागतात म्हणून शब्दांचे महत्व ओळखून शब्द जपून वापरावेत. आईने गायलेली ओवी, बाबांनी केलेला उपदेश आणि शिक्षकांनी दिलेली शाबासकी हे सर्व शब्दातच व्यक्त करता येते असे वृत्तनिवेदिका श्रीमती दीपाली केळकर यांनी आपले मनोगत व्यक्त केले.